»Vi tror, at Danmark er en retsstat, men sandheden er, at det kun gælder for et privilegeret udsnit. Samfundets skæve eksistenser derimod krænkes i hoved og røv af systemet, og det er mit erklærede mål at ændre på den virkelighed«.

Sådan siger jurist Nanna W. Gotfredsen, der i over 16 år har ledet Gadejuristen på Vesterbro i København. Sammen med et hold af frivillige rykker hun tre-fire gange om ugen ud dag såvel som nat for at yde juridisk rådgivning til gadens folk. Kontoret udgøres af en ombygget christianiacykel, der mobilt følger med på den alternative arbejdsgang.

»Cyklen er lidt som et ildsted, folk kan samles om. Når vi folder den ud, er der plads til at stille an med kage og kaffe at varme sig ved, for i store dele af året kan det være forbandet koldt at opholde sig på gaden . Ofte bruger vi lang tid på at hyggesnakke med dem, der opsøger os. Nogle vil i første omgang gerne bare ses og have et kram, og langsomt kan vi så spore os ind på, hvad det her menneske har brug for, og hvordan vi kan hjælpe på vej«.